Spejdernes lejr for minikroerne 2022

Dagbog:

Onsdag 27/7 22

Vi var i alt 5 minier, 2 mikroer og 4 ledere i minikro-gruppen. Med bussen var 4 minier, 1 mikro og 3 ledere.

Vi skulle afsted med bussen fra Water og Wellnes i Randers kl 8.30. Men den var meget forsinket, så vi kom først afsted kl. 9.15.

Efter en lang bustur ankom vi endelig til lejren ca. kl 15.00.

Det var en meget fin lejr, med meget plads til alle telte og diverse bål mm. Efter indkvartering skulle vi lave aftensmad til hele Sønderhald lejren. Vi hentede og forberedte ”Fremtidens bolognese” også kaldet Spaghetti og kødsovs. Clara og Anna Alvilda hjalp os rigtig meget, da de kogte pastaen. Så gik vi en tur for at se lejren. Op til under-lejrtorvet, ned til søen og hjem igen. Så var det godnat og i seng.

Torsdag 28/7 22

Efter morgenmad tog vi bussen ind til Roskilde. Vi skulle bla. på skattejagt i Domkirken. Vi var i god tid, så vi gik en tur på torvet. Der så vi bla ”Tour de France” køer. – de var sjove.

Efter skattejagten tog vi ned til Vikingeskibs-museet. Der var en rigtig norsk viking, som fortalt om ”Erik den Røde”. Vi var også en tur ombord på et rigtigt vikingeskib.

Derefter tog vi bussen hjem. Vi nåede at gå en tur på spejdertorvet og i Spejdersport inden aftensmaden. Der var ren hygge, for Annika passede børnene mens de voksne var oppe og se Spejderrevyen. Så på hovedet i posen.

Fredag 29/7 22

Vi hentede og gjorde morgenmad parat til hele vores lejr.

Efter den gik vi ned for at prøve en klatrevæg. Men køen var allerede så lang, at vi opgav det. Vi gik til den anden ende af lejren. For at lave nip-nappere. Vi ville nemlig tage et mærke ”Fælles om fremtiden”. For at få det skulle vi indkassere 5 Dutter til vores kort. ”Vores fremtid” (gul dut), Vores nære fællesskab” (blå dut), ”Vores globale fællesskab” (grøn dut), ”Vores kulturelle fællesskab” (rød dut) og ”Mit eventyr mod fremtiden” (sort dut).

Om eftermiddagen tog vi bussen til et ”drabeligt” slag om London sammen med Svend Tveskægs hjælpere. Den tapre skjoldmø Sigrid og Ejner den Modige. Der var flere, som døde 4 gange. Men til sidst sejrede Svend Tveskæg alligevel. Det var supersjovt.

Vi tog bussen hjem, og på lejren var der et sted, hvor vi kunne høre en masse om bier og hvordan de lever. Efter bierne gik vi forbi minimarkedet på vej hjem til vores lejr. Vi spiste aftensmad, og derefter havde vi lejrbål. Der var underholdning, og vi sang gamle og nye sange fra den nye sangbog. Det var sjovt.

Lørdag 30/7 22

Vi var nødt til at ændre lidt på vores planer. For vi *ville* have vores ”fælles om fremtiden” mærke. Vi manglede stadig to aktiviteter for at opnå det. Vi gik direkte til folkedans nede på aktivitetstorvet. Der dansede vi med 280 andre spejdere. Det var rigtig sjovt. Derefter gik vi over for at se DM i Pind. Der kunne vi få vores sidste dut, - og dermed få vores mærke.

Vi fik hotdogs til frokost. Det var smart for vores lejrbål var ved at blive brudt ned. Efter frokost gik vi på spejdertorvet. Skejser-armbåndet strammede stadig. Vi fik handlet og gik hjem til en lejr, som var godt på vej til at blive brudt ned. Der manglede kun vores telte, som vi selvfølgelig skulle sove i den sidste nat. Vi skulle være klar til afslutnings-lejrbålet kl 17.15. Vi havde smurt madpakker, og på scene-pladsen lavede vi Danmarks største picnic. ”lejrbålet” sluttede med en koncert med ”Luftens helte” som sang disneysange. Vi kendte ikke så mange af dem, så vi gik hjem derefter. De ”store” blev til en anden koncert med ”Jung”. Vi kunne også høre den fra vores lejr. Vi hyggede i teltet inden vi lagde os til at sove.

Søndag 31/7 22

Vi stod tidligt op, for at pakke vores tasker og telte sammen. Hele lejren var tom og ren og vi lavede en skraldekæde til sidst. Vi skulle møde på vores torv kl 10.15. Efter planen skulle vi med bussen kl 11.15. Vi blev endelig kaldt frem til ”gaten” kl 13.15. Vi kom i en ny kø, og kom endelig med bussen kl 13.45.

Vi ankom til Randers ca kl 17.30.

Det var nogle trætte, beskidte men glade spejder vi afleverede.

Evaluering:

”det gik sku’ da meget godt”

”det var mega nice”

Aktiviteterne var fint placeret i forhold til lejren. Der var nogle rigtig gode aktiviteter i Roskilde.

Fakts:

4000 frivillige havde arbejdet 200.000 timer.

Der blev spist 500.000 skiver rugbrød.

Der kom 3000 på skadestuen på hele lejren.

Der blev pantet 36.000 flasker/dåser.

Der blev brugt 800 km rafter til aktiviteterne.

Torsdag gik vi ca 25.000 skridt

Fredag gik vi ca 22.000 skridt

Lørdag gik vi ca 26.000 skridt.

Vi havde ikke brug for regntøj, jubii

Det har været en helt fantastisk spejderlejr.